Í 1963 varð fyrstu ferð kappast um FM-heitið í dreingjadeildini og gentudeildini. VÍF vann fyrsta FM-heitið fyri dreingir, meðan Neistin vann fyrsta FM-heitið fyri gentur. Neistahúsið varð bygt í 1963/64, og tá kom verulig ferð á ungdómsarbeiðið í Neistanum. Og longu í 1964 bar hetta ávøkst, tí bæði genturnar og dreingirnir hjá Neistanum vunnu FM-heitið. Og tað var í 1964, at bæði liðini fóru tríggjar vikur langa hondbóltsferð til Noregs. Myndin omanfyri av dreingjaliðnum er tikin í Noregi. Sum tit síggja, komu nógvir av dreingjaliðsspælarunum at manna besta liðið hjá felagnum nøkur ár seinni. Børn hjá tveimum av spælaranum eiga børn sum spæla ella hava spælt á bestu liðunum hjá felagnum. Vanligt var í 1964, at dreingir høvdu brylcreme í hárinum. Ein teirra segði undirritaða, at tað ráddi um, at hárið sat væl, tí nógvar norskar gentur stóðu mangan og eygleiddu føroysku dreingirnar, tá ið teir spældu dyst. (Vagnur) So langt eg kann minnast sum smádrongur, vann besta manslið hjá TB einki FM-heiti í bestu fótbóltsdeildini. TB vann FM-heitið í 1951, men so vann TB ikki FM-heitið aftur fyrr enn í 1976. TB vann FM-heitið í 1976, 1977 og 1980, og TB liðið var eitt so væl spælandi lið, sum fólk enn tosa um. Øll hesi 25 árini vóru tað serliga KÍ og HB, sum vunnu FM-heitið, men í 1959 og 1962 vann B36 FM-heitið. Í einum myndablaði sá er omanfyri lýsingina frá Restorffs bryggjarí. Og lýsingin boðar frá nógvum góðum. Les meira… Solveig er sum altíð fitt og fyrikomandi at práta við. (Mynd Vagnur) Ein dag í seinastu viku hitti eg 90 ára gomlu Solveig Dam í havnargøtum, og vit komu at tosa um hondbólt, tí eg visti, at hon sum ung spældi hondbólt í Neistanum. Tá ið hon segði mær, at hon átti myndir frá hondbóltsferð í Vestmanna í 1940-árunum, gjørdist eg forvitin. –Tú ert altíð vælkomin at síggja og lána myndirnar, segði Solveig. (Greinin skrivað 23. janurar 2014) Les meira… Vit hava í Føroyum nógvar dugnaligar fysioterapeutar. Ikki neyðugt við danskari arbeiðskraft. (Mynd: Brot úr Sosialinum) Tá eg var ungur, vóru orðini“ bert útlendsk lúsin er” mangan at hoyra millum mannað. Tá sótu danir mest sum á øllum í Føroyum millum annað sjúkrahúsverkinum og skúlaverkinum. Ja, sjálvt postkassarnir vóru reyðir. Tað var, sum føroyingarnir bara dugdu at fiska, men at umsita landið, máttu danir taka sær av. Í 2017 eru vit komin nakað longur, tó at stórur útlendskur kapitalur er í fiskivinnuni, og at løgreglan og dómsstólurin framvegis eru donsk, og danskt verjuskip siglur kring oyggjarnar. Eg havi tað fatan, at enn liggur djúpt í føroyinginum orðini“ bert útlendsk lúsin er”. Vit keypa útlendskar spælarar fyri stórar upphæddir, har nógvir av teimum ikki eru betri enn teir føroysku. Siti júst og lesi grein í Sosilalinum, at nú skal danska kvinnan Christina Krogshede ráðgeva U21 landsliðnum, sum skal til Algeria. Hví skal hon nú tað? Les meira… Mynd av HB í 1961 tikin í Fuglafirði. St. f. vinstru Thorstein Dal-Christiansen, liðleiðari, Birgir Hansen, Eivind Dam, Suni Wardum, Burnamann Niclasen, Jákup Luth Joensen og Esbern Joensen. Húkandi f. v: Marius Johan Jensen, Frank Dam, Petur Sigurð Rasmussen, Ólavur Lambaa og Brynjer Gregoriussen. Spælarin við steypinum er Jógvan á Lað. Í 1989 fylti ÍSF 50 ár og gav í hesum sambandi út bókina Ítróttasambandið 50 ár. Áhugavert at blaða í bókini, men óheppið, at fleiri liðmyndir ikki hava myndatekst. Ólavur Lambaa var formaður í ÍSF frá 1962 til 1972, og í greinini Hugfar, sum Ólavur skrivar, er forvitnislig mynd av HB liði, har eg minnist allar spælararnar, men eingi nøvn og árstal er undir myndini. HB spælararnir eru ikki í vanliga stríputa leikbúnanum. Eg setti mær fyri at finna út av, nær myndin er frá, og hetta er sum at fara á flot. Les meira… Mynd Havnin–fólk og yrki. Ólavur Højgaard málaði málningin í 1990. Í kjallarnum í reyða húsinum var bakarí, og sølubúðin var á næstu hædd. Vit ungu, sum búðu uppi við Landavegin, leitaðu mangan oman til sjóvarmálan. Vestarabryggjan, Skálatrøð, Álaker, Skipasmiðjan og niðri við Rættará vóru partar av okkara stóra spæliplássi. Konradsbrekka, har vit skreiddu um veturin, og Bøgøta skamt frá, vóru eisini áhugaverd pláss fyri okkum ungu. Tá eg Í bókini Havnini–fólk og yrki kom fram á mynd av bakarínum í Bøgøtu, merkti eg í nasagluggunum angan av bakaðum breyði, sjálvt um tað eru fleiri enn fýrati ár síðani, at bakaríið læt aftur. Tað var Gamli Andreas í Horni, sum í 1894 fór at baka breyð í Bøgøtu, og sum hann seinni læt soninum Gunhardi Samuelsen upp í hendur at leiða víðari. Gunhard, sum andaðist í 1972, minnist eg væl. Og Gunhard var góður við okkum ungu, og mangan gav hann svongu unglingum heitar skorpur. Merki enn smakkin av heitu skorpunum. Les meira… Teir ríða kapp á Sundsvegnum fyrst í farnu øld. Nógvir áskoðarar fylgja kappríðingini. Kappríðing í Føroyum hevur áhugaverda søgu, og eg minnist, tá ið tey riðu kapp úti á Velbastaðvegnum, har altíð nógv fólk hugdu at. Í 1972 fóru tey niðan í Marknagil at ríða kapp, tá ið nýggj rennibreyt við startbásum var gjørd har. Fyri kortum fekk eg mynd í hondina, sum sýnir kappríðing á Sundsvegnum, har tey riðu kapp, áðrenn farið varð út á Velbastaðvegin í 1926. Nú sveima tankarnir: Les meira… Marjus Dam er ótroyttuligur í stríðnum um at fáa strikað bummgjaldið í undirsjóvartunlunum. Sjálvur haldi eg, at Marjus er ikki taktiskur í málinum, tí fólk flest kring landið eini 80% taka ikki undir við at strika bummgjaldið, og tú sært heldur ikki í fjølmiðlunum undirtøku at avtaka bummgjaldið. Føroyingurin er jú ikki býttur. Var talan um eina samhaldsfasta skipan fyri alt landið, var undirtøkan 100%. Hóttanir eru komnar úr Vágum um at stevna, men hetta eru alt tómar hóttanir, tí fólk við skili vita, at tað nyttar einki at stevna, tí málið um bummgjaldið er politiskt mál, eins og ein samhaldsføst skipan eisini er. Les meira… 14. juni 1946 fara Sophus og báturin Guðrun TN 8 út um Molan. (Mynd Havnin–fólk og yrki) Bøkurnar Havnin–fólk og yrki eru valaverk skrivað og sett saman av Birgari Johannessen. Tá eg í gjárkvøldið kagaði eina løtu í eini bókini, kom eg á síðu 370 at síggja nakað áhugavert, sum eg ikki rættliga visti um. Síggi tvær myndir av einum 6-mannafari og Johan Sophus Dal-Chistiansen (1888-1969) í bátinum. Myndirnar eru frá 1946, og tá er maðurin 58 ára gamal. Sophus ætlar sær at sigla til Danmarkar í einum opnum 6-mannafari við 3,5 hk motori. Henda ferðin, sum í dag vit kanska høvdu sagt var óðamannaverk, skuldi gerast eitt satt bragd og eisini hættislig, tí báturin Guðrun TN 8 fekk skaða á ferðini, tá stevnið skrædnaði. Les meira…